Les funeràries han reportat vint noves morts per covid-19 a Catalunya en les últimes hores, segons l'últim balanç del Departament de Salut. Això situa la xifra global de víctimes en 12.576. Són divuit defuncions més que les informades dimarts. A banda, s'han detectat 223 nous casos positius testats (77 més que l'últim balanç) i la xifra total puja a 71.799. D'entre les víctimes, 6.854 persones han mort en hospital o en centre sociosanitari (cinc més), 4.098 ho han fet en una residència (les mateixes) i 795 al domicili (les mateixes), mentre que les no classificades per falta d'informació són 824 (quinze més). Fins ara hi ha hagut 4.153 persones ingressades greus, quatre més que en les últimes 24 hores, i actualment en són 52, dues menys. Pel que fa a la retrospectiva de defuncions, de moment s'ha reportat mort corresponent al 30 de juny, un altre al dia 29 i un altre corresponent al dia 28, tot i que aquestes són unes dades que poden variar amb els nous balanços que proporcionen les funeràries els pròxims dies. Sobre els positius, el dia 30 de juny se'n van confirmar quinze, el dia 29, 68, i el dia 28, 57. Baixen els positius en residències En les residències de gent gran, hi ha 14.948 casos confirmats. Es tracta de divuit casos menys respecte els que va informar el Departament de Salut dimarts. A més, 682 professionals de residències estan aïllats per sospita o confirmació, set menys que l'última xifra que Salut havia facilitat. Pel que fa al nombre d'altes hospitalàries des de l'inici de la crisi, n'hi ha hagut 39.702, 97 més de les informades aquest dimarts. Per territoris, a la ciutat de Barcelona han mort 4.254 persones, entre positius i sospitosos, 2.343 en hospitals i centres sociosanitaris, 1.321 en residències, 281 en domicilis i 309 no classificats; a la zona metropolitana nord hi ha 2.893 morts, 1.575 en hospitals i sociosanitaris i 1.046 en residències, a banda de 130 no classificats i 142 en domicilis. La xifra total de morts a la regió metropolitana sud es manté en 2.350. D'aquests, 1.428 han mort en un hospital o centre sociosanitari, 773 en residències, 96 en domicilis, i 53 no estan classificats. A la Catalunya Central continuen amb 1.571 persones mortes (723 en hospitals i sociosanitaris, 514 en residències, 217 no classificats i 117 en domicilis) i a Girona hi ha 814 morts (362 en hospitals, 246 en residències, 129 en domicilis i 77 no classificats). Pel que fa al Camp de Tarragona, segueixen amb 399 morts, dels quals 252 en hospitals i centres sociosanitaris, 122 en residències, 12 en domicilis i 13 més no classificats; mentre que a Lleida es mantenen amb 210 morts en total, 132 en hospitals i sociosanitaris, 59 en residències, dotze no classificats i set en domicilis. A l'Alt Pirineu i l'Aran es mantenen amb 30 morts com ja fa dies, tretze en hospitals i sociosanitaris, set en residències, vuit no classificats i dos en domicilis; mentre que a les Terres de l'Ebre continuen amb 45 defuncions, 25 en hospitals i sociosanitaris, vuit en residències, nou en domicilis i tres sense classificar. Pel que fa a casos positius de coronavirus, a Barcelona ciutat n'hi ha 19.427 de confirmats. A l'àrea metropolitana nord n'hi ha 17.409, i a la metropolitana sud, 13.292. A la Catalunya Central són 6.552 els confirmats. A Girona hi ha 7.113 positius. En el cas del Camp de Tarragona, se n'han registrat 2.207 persones amb coronavirus confirmades, mentre que a Lleida n'hi ha 3.363. A l'Alt Pirineu i Aran hi ha 479 casos confirmats, i a les Terres de l'Ebre es mantenen amb 337. D'entre tots aquests, Barcelona ciutat registra 3.708 casos confirmats en residències. A l'àrea metropolitana nord es mantenen en 3.634, mentre que a l'àrea metropolitana sud segueixen amb 3.032. A la Catalunya Central hi ha 1.695 residents confirmats i a Girona, amb 1.653. A les residències del Camp de Tarragona tenen 473 casos positius confirmats (24 menys que en l'últim balanç), i Lleida segueixen amb 593. En el cas de l'Alt Pirineu i Aran, continuen amb 85 casos confirmats a les residències, mentre que a les Terres de l'Ebre segueixen amb 16.

Summary: Les funeràries reporten vint noves morts per covid-19 a Catalunya i hi ha 223 nous positius testats


El Govern al·lega davant del Tribunal Superior de Justícia de Catalunya (TSJC) que la querella de la fiscalia per la compra d'urnes fa un "ús preventiu del dret penal" i vulnera el Conveni Europeu de Drets Humans i la Carta de Drets Fonamentals de la Unió Europa. En el text d'al·legacions al qual ha tingut accés l'ACN, l'advocat de la consellera de Governació, Administracions Públiques i Habitatge, Meritxell Borràs, argumenta que aquest ús preventiu del dret penal per impedir allò que suposadament algú farà en el futur és "incompatible" amb les premisses bàsiques del dret penal. A més, l'escrit defensa que, per ser coherent, la Fiscalia hauria de querellar-se immediatament contra altres governs autonòmics, com és el cas d'Andalusia, que també han comprat urnes. En aquest context, considera que l'admissió a tràmit de la querella és "absolutament prematura i precipitada".

Summary: Borràs al·lega davant el TSJC que la querella per la compra d'urnes fa un "ús preventiu del dret penal"


Centenars de persones han participat aquest dilluns al vespre en una manifestació a Manresa per denunciar la presumpta agressió racista per part de sis mossos contra un jove a Sant Feliu Sasserra (Bages). La marxa, que portava per lema 'Contra els abusos policials i contra el racisme', ha començat a les set de la tarda a la plaça Sant Domènec i ha recorregut els carrers de la capital del Bages. Durant la protesta s'han sentit consignes com "Manresa és antiracista" o "prou impunitat pel racisme policial", i també d'altres en suport a Wubi, el jove que ha denunciat haver patit agressions i vexacions per part dels Mossos el gener de 2019. Interior ja ha anunciat el canvi de destí dels sis agents implicats en la presumpta agressió. La manifestació s'ha convocat aquest mateix dilluns, hores després de fer-se públic el cas del jove Wubi, que ha afirmat haver patit agressions i tracte vexatori per part de sis agents dels Mossos d'Esquadra durant un operatiu a Sant Feliu Sasserra. Rere el lema 'Contra els abusos policials i contra el racisme", persones de totes les edats, sexes i races han mostrat la seva disconformitat amb els comportaments racistes que, segons denuncien, han infligit els policies.  Un dels moments tensos de la marxa ha estat quan un vehicle dels mossos ha passat a gran velocitat a prop dels manifestats. En una altra ocasió, quan el recorregut passava per davant de Crist Rei, els manifestants han guardat un minut de silenci amb el genoll a terra i el puny alçat, com a símbol de protesta per la mort de George Floyd a mans de la d'un policia als Estats Units. D'altra banda, també s'ha pogut veure com els passavolants que s'anaven topant amb la marxa s'hi aturaven i alguns aplaudien la protesta.  La manifestació ha acabat cap a les vuit del vespre, a la plaça Major amb tots els participants asseguts a terra. La portaveu de la Plataforma antiracista de Manresa, Osati Iyoyota, emocionada, s'ha dirigit al agents de la policia municipal que hi havia allà i els ha demanat que no protegeixin a policies agressors. Tot seguit, han format un gran cercle i han els participants han acabat ballant.  "El Wubi va tenir molta sort i molta intel·ligència per gravar l'agressió" L'Osati Iyoyota és la portaveu de la Plataforma antiracista de Manresa i ha denunciat que una placa "no pot donar dret a pegar un negre, un blanc o qui sigui". La portaveu ha explicat que, amb el cas del jove Wubi, la comunitat negra ha "esclatat" i ha dit "prou" a les agressions racistes, comentaris o discriminacions policials. En el seu cas, Iyoyota també ha explicat haver patit racisme per part de la policia quan la paren pel carrer, sense motiu aparent, i li demanen la documentació.  Sobre la decisió d'Interior de canviar de destí els agents implicats, Iyoyota no troba que sigui "el més correcte". "Qui diu que no faran el mateix en un altre lloc i a una altra persona?", s'ha preguntat. "El Wubi va tenir molta sort i molta intel·ligència per gravar el que li van fer i avui puguem assegurar que el van agredir, insultar i li van dir de tot, sense que els policies puguin dir el contrari", ha reflexionat.  El jove aconsegueix gravar les vexacions per part dels mossos  Juntament amb SOS Racisme, el jove i la família han decidit fer-ho públic enmig del moviment mundial 'Black Lives Matter'. El cas es remunta el 10 de gener del 2019 a aquesta localitat del Bages. El jove sortia de casa quan, al mateix edifici, hi havia una actuació policial per un desnonament. En el moment d'entrar al pàrquing, un grup d'agents van entrar i li van demanar la documentació. Mentre l'identificaven, un dels policies li va preguntar si era el "jardiner" de l'edifici i "van començar a llençar-li bosses d'escombraries, a empentar-lo, a escopir-lo i a propinar-li cops al cap mentre proferien insults racistes". Wubi va aconseguir fugir, però un agent va disparar una arma sense arribar a tocar-lo, segons denuncia SOS Racisme. El jove va trucar els seus veïns per avisar-los, però un dels agents es va posar al telèfon i va amenaçar-lo amb posar-li una "ordre de recerca i captura" si no tornava. Davant d'això, el jove va decidir tornar, però va engegar la gravadora amb el mòbil.   Segons el relat de l'entitat, els agents van acusar-lo d'haver pegat un policia i van portar-lo cap al pàrquing, on el van tirar a terra, el van colpejar amb les botes a les costelles, el van escopir i el van humiliar amb insults racistes. En la gravació, se sent com els agents li diuen "tu ets un mono", "un altre dia que toquis a un dels meus, t'enfonso la cara a aquí", o "això és el més a prop que veuràs el dimoni". També li van dir "negre de merda, fill de la gran puta", "negre de merda, racista és poc" o "racista no, el següent".   SOS Racisme explica que a continuació van traslladar Wubi a comissaria detingut i que no va ser fins hores més tard que un altre grup d'agents el van traslladar al centre hospitalari Sant Joan de Déu de Manresa, on li van fer radiografies i proves en presència dels agents. Els Mossos el van posar a disposició judicial en qualitat de denunciat per un delicte contra la salut pública, però el jutjat d'instrucció número 5 de Manresa va arxivar el cas.   Aquest dilluns SOS Racisme ha subratllat que les proves són "contundents" i que confien que la justícia condemnarà els mossos investigats.

Summary: Centenars de persones protesten pels carrers de Manresa contra la presumpta agressió racista al Bages


L'alcaldessa de Barcelona, Ada Colau, ha assegurat que el consistori estudiarà la possibilitat de reobrir els accessos a platges i parcs "en funció de com evolucionin els propers dies". En un missatge a Twitter, Colau ha celebrat que els infants hagin pogut "jugar a l'aire lliure i recórrer racons propers i estimats", coincidint amb el primer dia que han pogut fer sortides regulades i limitades al carrer en el marc de l'estat d'alarma. L'alcaldessa ha recordat que cal complir totes les recomanacions de seguretat i ha agraït a infants i famílies "la paciència i responsabilitat".

Summary: L'alcaldessa de Barcelona no descarta reobrir l'accés a parcs i platges "en funció de com evolucionin aquests dies"


L'Associació Col·legial d'Escriptors d'Espanya (ACE) ha replicat al PEN internacional i al PEN català que Espanya és una "democràcia consolidada" i que hi ha llibertat d'expressió "plena". L'entitat reacciona així a la postura del PEN internacional que ha qüestionat aquests extrems per l'empresonament de Jordi Cuixart i Jordi Sánchez, en una postura que li ha costat que el premi Nobel de literatura Mario Vargas Llosa, conegut antiindependentista, es doni de baixa de l'associació. ACE recorda al Pen internacional que, a Espanya, la llibertat d'expressió està "protegida" pels tribunals, i que els "excessos governamentals, quan es produeixen, tal i com passa en qualsevol altre país, són corregits". A través d'un comunicat ACE ha criticat el desconeixement "profund" de la realitat espanyola que, al seu parer, té el PEN internacional, i per això l'entitat es mostrat en desacord "radical" amb les postures a l'entorn del cas català expressades pel club d'escriptors internacional. També rebutgen que a Espanya hi hagi periodistes i escriptors presos per les seves idees, ni que el conflicte vingui donat per un conjunt de persones que volien votar i un Estat que ho impedia. El conflicte, indica ACE, és entre un govern autònom "que ha violat les lleis que va jurar complir", un govern central "que s'ha vist obligat a fer-les respectar" i uns tribunals que "tenen com a funció garantir el compliment de la legalitat democràtica". ACE també subratlla que el referèndum de l'1-O "va ser il·legal", que als "polítics presos" no se'ls ha privat de la llibertat d'expressió i que a Catalunya aquest dret fonamental no està amenaçat, recordant els resultats electorals amb les opcions independentistes al capdavant o el tractament de la qüestió als mitjans de comunicació catalans. D'altra banda, ACE lamenta que el PEN internacional "barregin el conflicte català amb els problemes derivats de l'anomenada llei mordassa", una llei que el col·lectiu d'escriptors espanyols també rebutja però que, subratlla, es pot "modificar democràticament" i que, de fet, està "en revisió" al Congrés dels Diputats. Finalment, ACE lamenta que el PEN internacional "no s'ha preocupat per conèixer la realitat dels escriptors a Espanya" i critica que no hagi contrastat unes postures "alineades amb les posicions anticonstitucionals traslladades pel PEN català" amb la d'altres institucions com la seva mateixa.

Summary: El col·legi dels escriptors espanyols respon al PEN internacional que a Espanya hi ha llibertat d'expressió "plena"


La fiscalia demana gairebé 2 anys de presó per a un lladre que va intentar robar la bossa de mà a una dona a Tarragona. Els fets van passar al carrer Caputxins el 7 de novembre de l'any passat. Cap a dos quarts de dotze de la nit, la dona obria el portal de l'immoble situat el número 29 quan l'individu s'hi va apropar corrent i amb la cara tapada amb un mocador. Segons la fiscalia, l'home s'hi va abraonar i va agafar amb les dues mans la bossa que ella duia al braç. Com que la dona s'hi resistia el lladre la va fer caure a terra i la va arrossegar durant diversos metres mentre li clavava cops al cap per tal que deixés la bossa. Uns veïns van acudir a auxiliar la dona i van poder retenir el lladre fins a l'arribada de la Guàrdia Urbana.  La dona va patir múltiples contusions i el jutjat va decretar presó provisional per al lladre, un home de 34 anys i nacionalitat espanyola sense antecedents. Ara la fiscalia li demana 1 any, 11 mesos i 29 dies de presó per un delicte de robatori amb violència en grau de temptativa i una multa de 720 euros per un delicte lleu de lesions. El cas arribarà properament a judici als jutjats penals de Tarragona.

Summary: S'enfronta a 2 anys de presó per intentar robar la bossa de mà a una dona a Tarragona


El secretari de Comunicació de Cs, Fernando de Páramo, ha acusat el president de la Generalitat, Carles Puigdemont, d'haver "perdut els papers" i de centrar-se només en l'"obsessió" de la independència. "Ja no li interessen els catalans, només li interessa la independència", ha dit. Ha assegurat que la darrera remodelació del Govern demostra que al president "no l'importa si els consellers saben d'educació o sanitat o quina és la seva trajectòria professional, només l'importa si tenen carnet de l'ANC". De fet, ha manifestat que Puigdemont està propiciant que l'Assemblea Nacional Catalana hagi "colonitzat" primer la presidència del Parlament i ara el Govern, en al·lusió a la nova consellera d'Ensenyament. D'altra banda, ha criticat la proposta de reforma federal del PSOE que Pedro Sánchez va tornar a explicar aquest dissabte a Barcelona. Segons De Páramo, Cs aposta per "reformar i actualitzar" la constitució per millorar la vida dels espanyols, mentre que els socialistes ho fan per "acontentar els que mai estan contents perquè nomes volen la independència".  Ha considerat que la proposta socialista sembla "redactada a mà entre Sánchez i Carod Rovira" i ha lamentat que el líder del PSOE "assumeixi el model fracassat dels tripartits a Catalunya". "Pedro Sánchez està més preocupat per Podemos que pels espanyols, no sabem on acaba el PSOE i on comença Podemos", ha dit.

Summary: Cs acusa Puigdemont de "perdre els papers" i d'estar centrat en l'"obsessió" de la independència


La Guàrdia Urbana de Barcelona ha identificat tres responsables d'una plantació de marihuana en un pis del barri de Fort Pienc, al districte de l'Eixample. Tots tres han quedat en situació d'investigats per un presumpte delicte contra la salut pública. Els agents han comissat 2,6 quilograms de marihuana en full d'una plantació que estava preparada per produir una gran quantitat de cultiu de la droga. Els agents van dur a terme aquest dimecres a les deu del matí l'entrada i escorcoll de l'habitatge per ordre del Jutjat d'Instrucció número 25 de Barcelona.  La intervenció la va iniciar la policia de proximitat del districte de l'Eixample, que es va fer ressò de diferents queixes dels veïns de l'immoble per la forta olor a marihuana a través d'un pati interior i zones comunes, a més de les molèsties pel soroll dels aparells de ventilació. Un cop els agents van recopilar la informació necessària dels veïns, van informar la Unitat d'Investigació de la Guàrdia Urbana que finalment va localitzar la ubicació de la suposada plantació. Com a resultat de la intervenció s'ha procedit a la identificació dels presumptes responsables de la plantació, quedant tots tres en situació d'investigats per un presumpte delicte contra la salut pública. També es va fer el decomís d'equips de refrigeració, filtres de renovació de l'aire ambient, equips d'il·luminació especial, equips d'aire condicionat i un extractor industrial, tot preparat per una plantació de marihuana de grans dimensions. Les persones identificades com a presumptes responsables de la plantació de marihuana han quedat en llibertat a l'espera de prestar declaració davant la Guàrdia Urbana de Barcelona en els propers dies.

Summary: La Guàrdia Urbana de Barcelona identifica tres responsables d'una plantació de marihuana en un pis de l'Eixample


Un informe de la Guàrdia Civil en mans del jutjat d'instrucció número 13 de Barcelona inclou el president de la Generalitat, Quim Torra, en la investigació judicial de l'1-O, segons publica 'El Mundo' i ha pogut confirmar l'ACN de fonts jurídiques. L'informe incorpora un vídeo fet el 2016 en què l'aleshores editor i escriptor, i ara president del Govern, reconeixia la "creació d'amagat" de les estructures d'Estat que calien per desconnectar Catalunya de l'Estat espanyol. Segons indica el rotatiu madrileny, el vídeo, l'existència del qual les fonts jurídiques consultades per l'ACN confirmen, s'hauria trobat en el registre del domicili del jutge Santiago Vidal, investigat en la causa que instrueix el jutjat número 13. El vídeo recull un acte de presentació del llibre de Torra 'Els últims 100 metres' l'any 2016, i plasmaria les visions de Torra sobre la manera d'aconseguir la independència, entre les quals, una mobilització ciutadana massiva. Segons 'El Mundo', al vídeo Torra indica que tots els departaments de la Generalitat estaven fent la feina pertinent per poder tirar endavant el full de ruta de la independència. A banda, l'ara president instava a crear un "escenari gandhià" amb mobilitzacions massives i permanents per, entre d'altres, pressionar l'equidistància dels Comuns.

Summary: Un informe de la Guàrdia Civil inclou Torra en la investigació judicial de l'1-O


A ERC els va agradar la conferència de Quim Torra. Així ho ha explicat el president del grup parlamentari republicà, Sergi Sabrià, en declaracions a Rac1, aquest dimecres al matí. Segons ha apuntat, Esquerra es va sentir "molt representada" amb la ponència del president del Govern d'ahir a la tarda al TNC: "Es nota el treball conjunt" i "quan el president va parlar de tornar als grans consensos ens sentim molt representats, estem contents amb el resultat d'ahir", ha subratllat Sabrià, després que Torra comentés el discurs les setmanes prèvies amb els "presos polítics i exiliats", així com amb la resta del Govern, en especial amb el vicepresident, Pere Aragonès. Sabrià ha celebrat que el punt de partida de Torra fos "positiu" i espera que els fets permetin avançar "sense renúncies" cap a un referèndum acordat, fita que ha marcat com a objectiu. "Hem de continuar treballar perquè les grans decisions del país passin per les urnes", ha conclòs el president del grup d'ERC.

Summary: Sabrià assegura que ERC es va sentir "molt representada" amb la conferència de Torra


L'Hospital Universitari Vall d'Hebron ha posat en funcionament una nova Unitat de Cures Intensives (UCI), que substitueix l'antiga, amb una extensió de 3.500 metres quadrats i 56 boxes, tots individuals, que la converteixen en la més gran de l'estat espanyol. Es tracta d'una UCI intel·ligent, equipada amb la tecnologia més avançada i connectada a un programa que integra totes les dades clíniques i de seguretat del pacient. "Hem volgut la màxima connectivitat perquè reverteixi en els pacients. Tots els dispositius de suport i de vigilància estan connectats", destaca el cap del Servei de Medicina Intensiva, el doctor Ricard Ferrer, que subratlla que aquesta integració afegeix "seguretat" i facilita als professionals prendre decisions d'una "manera molt més àgil". La unitat ha comptat amb un pressupost de 20 milions d'euros i preveu atendre uns 2.200 pacients cada any. En la nova UCI de l'Hospital Vall d'Hebron, quan un pacient pateixi un problema clínic greu, com una aturada cardíaca, el box ja estarà 'esperant' els professionals perquè puguin actuar. Una llum de color blava davant del box alertarà que és en aquest punt on es troba la urgència; l'estança obrirà les seves portes de forma automàtica i oferirà una il·luminació de treball adequada perquè els metges es puguin centrar en l'atenció al malalt. És l'activació del Codi Blau. "Hem connectat els servidors clínics amb els informàtics de l'edifici, de manera que el mateix edifici posarà les condicions perquè els professionals puguem atendre el pacient", ha destacat el doctor Ferrer, que ha resumit: "Més rapidesa i millor flux de treball".  Aquesta és una mostra, gràcies a la domòtica, de les prestacions que ofereix la 'smart' UCI de Vall d’Hebron, inaugurada aquest dimecres amb la visita de la consellera de Salut, Alba Vergés. La unitat està equipada amb la tecnologia més avançada de monitoratge i diagnòstic i totes les dades generades per l'equipament se centralitzen en el programa Smart Display. Es tracta d'un programa pioner a l'estat espanyol en una unitat de cures intensives, que permet generar informació que facilita la presa de decisions i, a més, millora el funcionament de la unitat.  Les dades clíniques que genera l'equipament mèdic (per exemple, pressió arterial dels pacients) o que provenen de la història clínica (analítiques) s'envien al programa Centricity Critical Care (CCC), que converteix les dades en informació clínica per prendre decisions. Paral·lelament, es recullen dades relatives a seguretat (informació del llit, respiradors). Aquestes dues classes de dades s'integren en el sistema Smart Display per generar nova informació (per exemple, quantes vegades el pacient vol respirar i el respirador no li permet). A més, la informació de tots els pacients es trasllada en temps real a un gran monitor situat a l'Àrea de Control dels professionals per facilitar la presa de decisions.  Vergés ha assenyalat que aquest sistema d'informació ofereix un canvi "espectacular" tant en la manera de treballar dels professionals -que abans havien d'escriure i visualitzar molta informació en llençols de paper- com en el servei als pacients. La consellera ha subratllat que es tracta d'una de les UCI "mes grans d'Europa". En la visita, han acompanyat Vergés el director del CatSalut, Adrià Comella, i el gerent de l'Institut Català de la Salut (ICS), Josep Maria Argimon, així com els responsables de l'hospital. El gerent de Vall d'Hebron, el doctor Vicenç Martínez Ibáñez, ha qualificat que la inauguració de l'UCI representa un dia "històric", ja que la "tecnologia més avançada a Europa" s'unirà al "talent i expertesa dels professionals". Llits intel·ligents i llums que imiten el cicle natural dia-nit La nova UCI té setze boxes més que l'antiga i tots són individuals, mentre que abans eren dobles. Estan distribuïts en tres sectors, cadascun amb la seva àrea de control. Situada a la planta tercera de l'hospital general, sota del Bloc Quirúrgic i per sobre d'Urgències, compta amb un accés directe mitjançant ascensors de manera que la nova ubicació agilitza i facilita el trasllat de pacients.  Els llits de l'UCI també són intel·ligents i estan connectats a l'Smart Display per enviar informació al sistema, com per exemple el pes del pacient, posició perquè no passi molt temps immòbil, moviments o alçada de la barana per evitar caigudes. També s'ha incorporat un sistema d'il·luminació que imita el cicle de llum natural dia-nit, fet que afavoreix una millor orientació dels pacients i la regulació hormonal, així com alarmes de detecció de soroll per millorar l'estada dels pacients. A més, els boxes individuals garanteixen la tranquil·litat i intimitat i disminueixen el risc d'infeccions creuades.  Alguns boxes estan separats per envans que es poden córrer per doblar l'espai en cas d'atendre pacients d'alta complexitat com en el cas d'una ECMO, la tècnica que es fa servir en pacients crítics que pateixen malalties molt greus respiratòries i/o cardiològiques mitjançant la qual es fa circular la sang de forma extracorpòria. També com a novetat, l'Àrea de Recerca està integrada físicament en la nova 'smart' UCI.  Pacients i familiars Maria Ángeles Ruiz, que té el seu germà ingressat a l'UCI, diu que la millora respecte a l'antiga unitat de cures intensives, on ella va estar hospitalitzada fa uns anys, és "evident" tant per als pacients i familiars com per als professionals, i ha destacat, per exemple, el fet que siguin estances individuals. Ruiz ha valorat que aquestes prestacions faciliten "una mica" passar per aquests "traumes i moments difícils" i ha demanat que es continuï millorant en el sistema sanitari: "No ens n'oblidem, si us plau".  Maria del Carmen Martínez, pacient de l'antiga i de la nova UCI, somriu quan explica que les infermeres la vigilen en tot moment des de la càmera i que quan ella es treu algun aparell de seguida hi acudeixen. També destaca la intimitat que ofereixen els nous boxes. La germana de la Raquel Garcia, la Núria, va estar ingressada 47 dies a l'antiga UCI per un trasplantament bipulmonar. A la nova UCI, i amb la Núria ja recuperada, la Raquel ha assenyalat aquest dimecres que les instal·lacions són "una meravella", si bé ha volgut deixar clar, agraïda, que el més important és l'equip humà.  Alta complexitat  Seran atesos a la nova UCI més de 2.200 pacients per cada any, 2.000 a l'antiga, amb una estada mitjana de 10 dies. L'UCI de Vall d'Hebron és molt complexa i des del 1970 hi reben tractament pacients adults de totes les patologies que precisen cures intensives, incloent-hi trasplantats d'òrgan sòlid (fetge, pulmó, ronyó) i hematològics, patologia vascular cerebral aguda (hemorràgia subaracnoidal), fallida multiorgànica que precisi suport d'òrgans vitals, com és la teràpia amb ECMO (oxigenació per membrana extracorpòria) i patologies que requereixen tractaments complexes com la immunofèresi. Hi treballen més de 350 professionals, la major part dones, entre metges, residents, infermeres, auxiliars d'infermeria, zeladors i administratius.

Summary: L'Hospital Vall d'Hebron estrena una UCI intel·ligent amb 56 boxes, la més gran de l'estat espanyol


El secretari d’Organització del PSC, Salvador Illa, ha defensat que el PSC manté la seva autonomia tot i que ha reconegut que les aliances i pactes electorals s’hauran de “consensuar” en el marc de la comissió política de les dues formacions. Illa ha dit que l’acord a que va arribar la comissió bilateral PSC-PSOE preveu que els pactes s’”analitzaran i dialogaran” amb el PSOE i que el PSC no es limitarà a comunicar-los-hi. Tot i això, ha assegurat que aquest consens es farà des del “reconeixement de l’autonomia”. Illa ha valorat positivament l’acord que es va tancar divendres i ha explicat que estan pendents de tancar alguns “serrells” tècnics per determinar com s’articularà per exemple la inscripció al cens dels militants del PSC per participar al congrés del PSOE.  La comissió bilateral entre PSC i PSOE creada arran del conflicte pel vot contrari dels diputats catalans en la investidura de Mariano Rajoy va finalitzar divendres els seus treballs amb una proposta d’acord que reconeix la participació dels militants del PSC al procés congressual del PSOE a través de la inscripció prèvia a un cens específic.  L’acord que es va conèixer divendres també incloïa l’enfortiment de la comissió política entre les dues formacions, on hi participaran quatre membres per part de cadascuna, i que serà l’òrgan on es farà el “diàleg” sobre la situació política de Catalunya i l’Estat espanyol i els pactes electorals. Illa ha negat que això suposi una pèrdua d’autonomia per al PSC i ha defensat que les dues formacions surten “reforçades”. En ser preguntat sobre aquest aspecte, Illa ha defensat que el PSC no es limitarà a comunicar quines aliances electorals vol portar a terme sinó que es farà una “discussió i anàlisi conjunt” en el marc d’aquesta comissió política. Tot i això, ha asseverat que es farà “des del respecte a l’autonomia de cada partit”. En el cas que l’establiment d’un pacte pugui tornar a desencadenar un conflicte entre els socialistes catalans i els espanyols, Illa ha assegurat que arribats a aquest escenari s’analitzaria què fer però ha defensat que l’objectiu de tota la feina de la comissió bilateral ha estat evitar que això torni a passar. “No fem això preveient que puguin haver noves discrepàncies sinó per evitar que n’hi hagin”, ha apuntat.  Segons Illa, la comissió bilateral ha partit del text del protocol de relacions de 1978 i l’ha “actualitzat i desenvolupat”. El document final però està pendent de tancar-se a l’espera que se celebrin reunions de les àrees d’organització per articular el mecanisme de configuració del cens específic per al congrés. El secretari d’Organització ha insistit en destacar que els militants socialistes catalans podran participar “en igualtat de condicions”.  Neutralitat en les primàries També sobre el procés congressual del PSOE, Illa ha assegurat que el PSC manté la seva posició de neutralitat respecte a les primàries que ha de celebrar la formació al maig i ha dit que això no treu que hi hagi membres del partit que puguin donar suport a un candidat o altre. Illa ha respost així quan se li ha demanat que valorés la participació de per exemple l’alcaldessa de Santa Coloma de Gramenet, Núria Parlon, en l’acte que Pedro Sánchez fa aquest dilluns a Madrid.  Així, ha assegurat que la postura oficial de neutralitat no treu que hi hagi persones que tinguin una “actitud individual” i puguin tenir “posicionaments concrets”. “Però el PSC serà neutral com a PSC en tot el procés”, ha resumit.  Veu “recomanable” el diàleg entre governs D’altra banda, Illa ha considerat que seria “recomanable” que hi hagués diàleg entre el govern espanyol i el català i ha dit que el fet que hi hagi “controvèrsia” per si aquestes converses s’estan produint o no descriuen “la situació que viu el país”.

Summary: El PSC defensa que manté l’autonomia tot i que s’hagin de “consensuar” els pactes electorals amb el PSOE


El president de la Generalitat, Carles Puigdemont, ha reivindicat la descentralització territorial com la "forma d'autogovern del segle XXI" que ha de permetre buscar "la màxima eficiència en centralitzar serveis" al mateix temps que "apropar al màxim" la capacitat de decidir i "empoderar" el territori. Així s'ha pronunciat durant l'acte inaugural del nou edifici de les delegacions de la Generalitat a les Terres de l'Ebre, al qual ha assistit acompanyat del vicepresident, Oriol Junqueras, a més de les autoritats local. Puigdemont, que ha volgut posar en valor les inversions de la Generalitat en un context de "gran hostilitat i "deslleialtat per part de les administracions l'Estat", ha recordat que la concentració dels serveis territorials del Govern en un mateix espai, a partir del model que es va iniciar a Girona, permetrà, a més, un estalvi important de recursos. Han estat necessaris onze anys d'espera, la superació de múltiples problemes constructius, dràstiques modificacions –retallades pressupostàries incloses- del projecte original i 14,88 milions d'euros d'inversió per poder veure materialitzat un dels principals compromisos inversors des de la descentralització de la Generalitat a les Terres de l'Ebre, l'any 2001. El president i el vicepresident de la Generalitat han pogut, finalment, destapar la placa inaugural de l'edifici que unificarà la gran majoria dels serveis i dependències a les Terres de l'Ebre. Situat al nucli antic de Tortosa, al carrer Montcada, ocupa 4.354 metres quadrats i acull diàriament, des de fa una setmana, uns 160 treballadors i funcionaris.  La seva posada en marxa permetrà abandonar les dependències de lloguer en les quals, fins aquest moment, es trobaven dispersos els diferents departaments. Una concentració que permetrà generar un estalvi de 579.000 euros anuals. Per al president de la Generalitat, la posada en marxa d'aquest edifici és un pas més en l'expansió d'un "model d'èxit", en termes d'aglutinar serveis i "economia directa", que va començar a implantar-se amb les dependències de l'antic hospital de Santa Caterina de Girona l'any2010. No només pel que fa a l'estalvi i l'eficiència, ha subratllat. "Busquem la màxima eficiència en centralitzar serveis i alhora en centralitzar poder", ha apuntat. "Apropar el màxim l'administració el més a prop possible als ciutadans i als ajuntaments perquè les decisions més rellevants es puguin prendre, tramitar i resoldre diligent i transparentment des d'aquí. És molt important: és l'avançada de la manera que tenim d'entendre la modernitat al segle XXI, en l'era de les telecomunicacions i la globalització, de com ens hem de governar", ha abundat. Aquesta és, de fet, i segons ha insistit, la fórmula que ha de permetre dotar els diferents territoris de capacitat pròpia de decisió. "Ho hem de fer així: amb una xarxa cada cop més densa de nodes administratius que aproximin administració, capacitat de decisió al territori, per empoderar-lo, per portar-li també aquesta capacitat que reivindiquem tots de poder decidir", ha reblat. En el context de la ciutat de Tortosa, concretament, Puigdemont ha recordat també el caràcter "modèlic" i "disruptiu" de l'obra. L'ha comparat amb les noves estacions de Ferrocarrils de la Generalitat posades en marxa aquest dijous, pel "canvi profund" que generen dins de la comunitat en la qual presten el servei, en termes socials, urbanístics i econòmics. Així mateix, el vicepresident, Oriol Junqueras, ha posat el nou edifici de la Generalitat al territori com una "mostra del compromís de Catalunya amb les Terres de l'Ebre i amb Tortosa", però també a la inversa, abans de recordar que l'equipament es troba al carrer Montcada, una dels llinatges més destacats en la política del país durant l'Edat Mitjana. L'acte ha comptat amb la presència de nombrosos alcaldes, regidors, representants de partits i d'entitats de les Terres de l'Ebre. Davant de tots ells, l'alcalde de Tortosa, Ferran Bel, ha volgut defensar la sovint qüestionada tasca inversora del Govern, en matèria d'equipaments i infraestructures, a les Terres de l'Ebre. En aquest sentit, ha assegurat que malgrat els esforços en el procés per decidir el futur polític de Catalunya, Bel ha assegurat que la Generalitat no ha oblidat les inversions per "millorar la qualitat de vida dels ciutadans". El nou edifici de la Generalitat o el nou palau de Justícia han estat els exemples que ha citat. "Vull desmentir que només hem estat pel procés", ha assegurat Bel, tot recordant que la seu de les delegacions s'ha executat en un moment de "crisi econòmica i ofegament de les finances de la Generalitat".

Summary: Puigdemont reivindica la descentralització com la forma d'autogovern del segle XXI i d'empoderar el territori


El portaveu adjunt de JxCat, Eduard Pujol, ha demanat la dimissió "en bloc" del govern espanyol i del seu president, Mariano Rajoy, després de la sentència del cas Gürtel, aquest dijous al migdia. En una roda de premsa al Parlament, Pujol ha afirmat que l'Estat està "en fallida" i ha assegurat que si la sentència que ha condemnat Francisco Correa, Pablo Crespo i Luis Bárcenas hagués arribat fa 24 hores el PP no hauria pogut aprovar els pressupostos al Congrés. A més, ha vinculat l'operació policial a Catalunya pel presumpte desviament de subvencions de cooperació de la Diputació de Barcelona a una "cortina de fum" per tapar la sentència del cas Gürtel. Pujol ha subratllat que en un país "decent" el govern ja hauria "plegat", en relació a l'executiu de Rajoy i la sentència judicial. En aquest sentit, el portaveu adjunt de JxCat ha interpel·lat el president espanyol per preguntar-li: "A quina hora plegueu? A quina hora presenta la dimissió de tot el govern corrupte de l'Estat? A quina hora farà la roda de premsa per anunciar la dimissió en bloc?". Així mateix, Pujol ha considerat que el govern espanyol està en mans d'una organització política "ja condemnada i criminal", i ha carregat contra Rajoy per parlar de "caos aïllats" de corrupció. Pel que fa a l'operació policial a Catalunya, el dirigent independentista s'ha limitat a dir que els jutges han de fer la seva feina, però ha afegit que tot fa pensar -per la "casualitat al calendari"- que s'ha utilitzat per tapar la sentència ferma del cas Gürtel. D'altra banda, ha reiterat que les informacions d'alguns mitjans de comunicació sobre una "detenció" del diputat de JxCat Francesc de Dalmases per aquesta operació policial són "falses". De fet, Pujol ha explicat que Dalmases ha continuat la seva vida amb "normalitat" després de veure's involucrat "en una circumstància que no s'ha produït".

Summary: JxCat demana la dimissió del govern de Rajoy i diu que l'operació policial és una "cortina de fum" per tapar Gürtel


La CUP-Capgirem Barcelona ha cridat a lluitar contra l'increment de la LGTBI-fòbia arran de l'auge de l'extrema dreta en un acte sectorial celebrat dijous a la tarda a Sants. "Van a per nosaltres. Però també a per les persones racialitzades, a per les dones. Volen una reculada en drets socials", ha alertat Leo Bejarano, el número 6 de la llista. Tots els participants de l'acte han estat membres de la comunitat LGTBI, com la número 3 de la formació, Marga Olalla, i el mateix Bejarano. La formació anticapitalista ha presentat una bateria de propostes per ajudar el col•lectiu i també ha criticat altres partits polítics per fer-se fotos amb "banderetes" mentre aproven "lleis de paper" sense dotació pressupostària. En un acte presidit per la bandera de l'orgull gai amb el símbol antifeixista, la bandera trans, i la bandera de l'orgull bisexual, la CUP-Cridem Barcelona ha reunit una vintena de persones a la Plaça de Sants sota el lema 'Contra la LGTBI-fòbia, les trans mariques, bis i bolleres ens atrevim. Assaltem les institucions!' "L'extrema dreta vol tornar a posar-nos dins de l'armari. Però dins de l'armari els posarem nosaltres!" ha proclamat Olalla, qui ha alertat que l'auge de la ultradreta ha donat peu a polítiques "repressives" contra el col•lectiu. Al seu torn, Bejarano ha dit que vol viure en una societat "de colors" i que no vol tornar "al blanc i negre".  A l'hora de detallar les propostes de la candidatura a les eleccions municipals del 26 de maig, Bejarano ha explicat que el col•lectiu és molt més visible ara que fa quatre anys, però ha lamentat que "poques coses han canviat a les nostres vides". És per això, assegura Bejarano, que la formació es vol centrar en "coses materials" que arribin al "moll de l'os". La CUP ha proposat el•laborar un protocol per tal que "a cada escola es lluiti contra el 'bullying'", formar el professorat, i incorporar materials didàctics a les biblioteques dels centres. També aposta perquè l'Ajuntament de Barcelona contracti tècnics especialitzat en les necessitats de la comunitat LGTBI. A més, la formació anticapitalista vol promoure la formació ginecològica entre el personal sanitari. "No pot ser que ens tractin a totes com si fóssim heterosexuals o cisgènere", ha lamentat Bejarano. Entre altres propostes, la CUP també aposta per eliminar el "model de gènere binari" als lavabos dels espais públics municipals, implementar un "pla de xoc" contra el VIH, i adoptar mesures per garantir el dret a la reproducció assistida. L'acte ha comptat amb la participació d'altres membres de la comunitat LGTBI vinculats a la formació, com el candidat número 13 de l'eix trans, Eloi Martín, la número 11 per l'eix d'habitatge, Susana Naranjo, i el membre de la Crida LGTBI Bernat Aragó. El míting ha començat amb la representació d'un fragment de 'Transitant. Una comèdia de gènere'. Martín ha declarat que les persones transgènere són "la punta de l'iceberg" perquè "demostren que el sistema dels gèneres fa aigües", i ha lamentat que "els cànons estètics" contribueixin a "esculpir homes i dones" arquetípics i "castigar" el que se surt d'aquests models. Al seu torn, Naranjo s'ha referit a l'"opressió" que viuen les dones que volen ser mares "sense homes pel mig" i han d'esperar més de dos anys. Aragó ha acusat el capitalisme de convertir la lluita LGTBI en un "nínxol de mercat".

Summary: La CUP crida a frenar la LGTBI-fòbia de l'extrema dreta: "Van a per nosaltres"


La Guàrdia Urbana de Badalona ha fet tancar un total de 32 bars i botigues que estaven oberts aquest cap de setmana malgrat les restriccions imposades per l'estat d'alarma. També s'han imposat una desena de multes a persones que desobeïen l'ordre de confinament i s'haurien resistit a fer cas a les instruccions que els haurien fet agents dels Mossos d'Esquadra o de la mateixa Guàrdia Urbana. Pel que fa als establiments, tots haurien fet cas i cap dels requeriments de tancaments ha acabat amb sanció.

Summary: La Guàrdia Urbana de Badalona fa tancar 32 establiments que van obrir sense atendre l'estat d'alarma


El jurat ha valorat l'originalitat i voluntat d'estil de la novel·la  ACN Barcelona.-L’escriptora Irene Solà ha estat guardonada amb el dissetè premi de narrativa catalana Maria Àngels Anglada a obra publicada per la seva novel·la 'Canto jo i la muntanya balla'. El jurat ha valorat l’originalitat i voluntat d’estil de la novel·la de l’autora osonenca. Si la situació sanitària ho permet, ha expressat l'organització, el premi es lliurarà el 12 de novembre en el decurs d’un acte acadèmic de caràcter públic que tindrà lloc a les 19 hores a la sala d’actes de l’Institut Ramon Muntaner de Figueres. El Premi de narrativa Maria Àngels Anglada a obra publicada que promou l’Institut Ramon Muntaner de Figueres té la voluntat de contribuir al foment de la literatura catalana, refermar la projecció cívica i cultural de l’institut i enaltir la memòria de l’escriptora Maria Àngels Anglada (Vic, 1930 – Figueres, 1999), que va ser professora del centre. El guardó està dotat amb 2.000 euros i compta amb el suport de la família Geli-Anglada i amb el patrocini de l’Ajuntament de Figueres, així com amb la col·laboració de la Diputació de Girona i l’Associació de Pares del centre. El jurat que ha atorgat el Premi a 'Canto jo i la muntanya balla' ha estat presidit pel director de l’institut, Quim Bruguera, i integrat per Agnès Lladó, alcaldessa de Figueres; Joan Manuel Soldevilla, catedràtic de Llengua castellana i Literatura de l’Institut Ramon Muntaner; Daniel Genís, professor de Llengua catalana i literatura i Doctor en Filologia; Josep Buxeda, representant de l’AFA de l’Institut Ramon Muntaner; Nati Vilanova, directora de la Biblioteca Carles Fages de Climent de Figueres; Anna Perera, directora adjunta de la Càtedra de Patrimoni Literari M. Àngels Anglada-Carles Fages de Climent, de la Universitat de Girona; i Darwin Montaño i Helena Savall, alumnes del Muntaner i membres del seu Club de Lectura.

Summary: Irene Solà guanya el XVII Premi de narrativa Maria Àngels Anglada per 'Canto jo i la muntanya balla'


Sisè dia consecutiu de descens en el nombre de pacients ingressats per la covid-19 a les comarques gironines. Segons les dades de Salut, actualment hi ha 176 malalts hospitalitzats a hospitals de la regió sanitària, 19 menys que ahir quan n'eren 195. El nombre de pacients en estat greu es manté estable des de dissabte en divuit. Diumenge hi va haver un repunt lleu en el nombre de professionals sanitaris afectats, passant dels 50 de dissabte a 52. Aquest dilluns, segons les mateixes dades, continua havent-hi el mateix número de sanitaris afectats per la pandèmia.  Dilluns passat, la demarcació se situava per primer cop per sota dels 300 hospitalitzats, una situació que no s'havia produït en gairebé dos mesos. Concretament, fa una setmana hi havia 299 hospitalitzats. Dimarts hi va haver un repunt lleu que va tornar a situar la demarcació en els 300 ingressos exactes. Dimecres hi va haver un nou descens en el nombre d'hospitalitzacions i, segons les dades de Salut, fins a aquest dilluns s'ha mantingut la tendència a la baixa. Després de sis dies consecutius de descens, actualment hi ha 176 malalts ingressats, dinou menys que ahir i 124 menys que dimarts. El dia amb més ingressos per coronavirus a les comarques gironines des de l'arribada de la pandèmia va ser el 5 d'abril, amb 654. Segons les dades de Salut, actualment hi ha divuit pacients ingressats en estat greu, els mateixos que hi havia tant dissabte com ahir i suposa la xifra més baixa des del 21 de març. A la regió sanitària no hi ha hagut cap augment de malalts de gravetat des del dia 29 d'abril, fa disset dies, quan n'hi havia 59. El màxim de pacients en estat greu a la demarcació durant el pic de la pandèmia va ser el 3 d'abril, amb 108. Durant dotze dies seguits, a la regió sanitària havien disminuït dia rere dia el nombre de professionals sanitaris contagiats. Aquesta tendència es va trencar dimarts. Segons les dades, hi havia 104 sanitaris diagnosticats de covid-19, cinc més que dilluns quan n'eren 99. Dimecres hi va tornar a haver un descens en el nombre de contagis que situava els professionals contagiats en 83.  El nombre de professionals afectats per la pandèmia s'ha reduït dia a dia fins a aquest dissabte que n'hi havia 50. Aquest diumenge, però, s'ha trencat la dinàmica i s'han registrat dos nous contagis. Segons les dades de Salut, aquest dilluns que la regió sanitària ha entrat en fase 1 hi ha exactament el mateix nombre de sanitaris contagiat que ahir, 52. El pic en el nombre de sanitaris contagiats va ser el 9 d'abril, amb 548 professionals afectats.

Summary: Sisè dia consecutiu de descens de pacients ingressats per covid-19 a les comarques gironines: 176, 19 menys que ahir


Les restriccions a l'N-230, al seu pas per la Val d'Aran es faran efectives el 28 de febrer i d'aquesta manera entraran en vigor les restriccions a la circulació durant l'any 2020. El DOGC ha publicat aquest dilluns que fa efectiva la limitació del pas de camions articulats per l'N-230, al seu pas per la Val d'Aran, durant els caps de setmana de la temporada d'hivern. Aquesta mesura busca millorar la fluïdesa del trànsit que s'origina especialment els divendres i diumenges que està oberta l'estació de Baqueira Beret. Aquestes restriccions es realitzarien durant els divendres de 17:00 a 24:00 hores, de Benabarre a la frontera francesa, i els diumenges, de 13:00 a 19:00 hores, en sentit contrari durant els mesos de desembre a març.  La limitació serà efectiva tots els divendres de l'1 al 20 de desembre i de l'1 de gener fins al 5 d'abril, així com durant Setmana Santa, de les cinc de la tarda a les dotze de la nit, de Benavarri a la frontera francesa, i tots els diumenges compresos en les mateixes dates, de la una a les set de la tarda, en el sentit contrari. Es tracta de restriccions temporals o permanents a la circulació de vehicles en determinats itineraris de vies interurbanes, incloses les travesseres.  Les restriccions incloses en la resolució s'estableixen tant de forma ordinària com en dies festius, en períodes de vacances i desplaçaments massius de vehicles o bé en altres circumstàncies que puguin afectar les condicions de la circulació per tal de garantir la mobilitat dels usuaris i la fluïdesa de la xarxa viària, així com millorar la seguretat viària de tots els usuaris de les vies. Aquestes mesures afecten vehicles tant per les característiques tècniques, per la càrrega o bé per la tipologia de trajecte que realitzen. La resolució aprovada fa referència a vehicles de transport de mercaderies en general, vehicles que realitzen transports especials, vehicles especials, vehicles de transport de mercaderies perilloses, restriccions per causes meteorològiques, restriccions per a determinades vies, restricció per la celebració de proves esportives, marxes ciclistes i altres esdeveniments o usos excepcionals de la via que suposin afectacions al trànsit ordinari a les vies interurbanes de Catalunya, restricció per la realització d'obres o actuacions de conservació i manteniment que suposin afectacions a la circulació de vehicles a les vies interurbanes de Catalunya. El Conselh Generau d'Aran ja va aprovar, en sessió plenària al mes de novembre del 2019, una moció per sol·licitar al Ministeri de Foment, la Direcció General de Trànsit (DGT) i el Servei Català de Trànsit (SCT) la limitació del pas de camions de Benavarre fins a la frontera francesa els caps de setmana de desembre a març.

Summary: El 28 de febrer entraran en vigor les restriccions a la circulació durant l'any 2020 a l'N-230 a la Val d'Aran


L'home que ha mort apunyalat a Alfarràs (Segrià) és el pare de la noia que ha resultat ferida per ganivetades en la mateixa baralla. L’home tenia 56 anys, segons han indicat els Mossos d’Esquadra. Agents del cos policial han detingut un veí del municipi de 36 anys com a suposat autor dels fets que han tingut lloc en un pis del número 55 del carrer Enric Granados de la localitat. Tant les víctimes com l'agressor són de nacionalitat espanyola, segons han informat fonts policials. L'agressor ha estat detingut poc després de donar-se l'alerta, passades les quatre de la tarda, i la noia ha estat traslladada en estat crític a l'Hospital Arnau de Vilanova. (s'han afegit les edats de la víctima i del detingut, facilitades pels Mossos d'Esquadra i altres detalls del cas que ha pogut saber l'ACN) Altres detalls que ha pogut saber l’ACN és que la filla té uns 30 anys i que el detingut podria tenir algun problema de caire mental. Sobre els motius de l’agressió, fonts pròximes a la investigació no descarten que es pogués tractar d’un assumpte de drogues.

Summary: ACTUALIZACIÓ:L'home que ha mort apunyalat a Alfarràs és el pare de la noia que ha resultat ferida per ganivetades


Artadi veu amb bons ulls la proposta però creu que podria solapar-se amb el front polític i social que prepara Torrent  ACN Barcelona.-El líder de Catalunya en Comú Podem (CatECP) ha reclamat aquest dilluns al president de la Generalitat, Quim Torra, la creació d’una “taula pel diàleg” a Catalunya per intentar teixir “grans consensos interns” entre partits polítics, agents socials i entitats cíviques. El cap visible dels comuns ho ha traslladat en la seva reunió amb Torra, celebrada al Palau de la Generalitat aquest dilluns al matí, emmarcada en al ronda de contactes que el president manté amb els líders dels grups parlamentaris. Després de la trobada, la portaveu del Govern, Elsa Artadi, ha assegurat que la proposta és ben vista pel president i per l’executiu, però ha demanat més detalls i esperar “a veure com es materialitzaria” aquesta taula. I és que Artadi tem que la proposta sigui massa semblant al front per la democràcia i la convivència que el president del Parlament, Roger Torrent, prepara i que també seuria a societat civil i partits polítics a un mateix espai per dialogar sobre la situació de Catalunya.  Domènech ha arribat al Palau de la Generalitat a les 10:30 hores del matí i, puntual, s’ha reunit durant més d’una hora amb el president. A la trobada, el líder dels comuns ha fet arribar a Torra la seva intenció que les forces polítiques i socials de Catalunya creïn un espai de diàleg i negociació interna per poder assolir acords que puguin ajudar a solucionar la situació política actual. “S’ha de poder arribar a un diàleg sense condicions prèvies, poder parlar de tot, però sobretot s’ha d’asseure amb voluntat d’acords. I per això emplacem a que sigui un diàleg amb voluntat reals d’acord”, ha dit Domènech referint-se tant a les converses que es preveuen entre Torra i el president espanyol, Pedro Sánchez, com sobre les potencials converses i negociacions que es tinguin a Catalunya.  És per això que Domènech ha proposat crear la “taula pel diàleg a Catalunya” perquè el diàleg pugui tenir grans consensos de país i s’obri una taula de diàleg que impliqui forces polítiques i arribar a grans consensos per resoldre el conflicte”.  Es tracta, segons el líder dels comuns, que creat “una taula on representants de diverses forces i entitats puguin establir els punts mínims denominadors que estableixin amplis consensos per sortir de la situació actual”.   Després de la reunió entre Domènech i Torra, la portaveu del Govern, Elsa Artadi, ha valorat la trobada i, sobretot, la proposta del president del grup dels comuns. “Qualsevol taula que faciliti el diàleg i cerqui consensos interns, sempre és benvinguda”, ha dit, mirant així amb simpatia la iniciativa. Però tot i això, Artadi ha alertat del possible solapament d’intencions amb el front de Torrent. “Hem de veure com acaba la iniciativa del president del Parlament, que és un espai liderat pel Parlament però també amb agents socials i polítics”, ha avisat. Tot i això, Artadi ha refermat el convenciment del Govern que hi ha “la necessitat de seguir treballant i dialogant a nivell intern i consensuar posicions per intentar evitar la confrontació a diferents espais que pretenen alguns”.  Els presos i els pressupostos D’altra banda, a la reunió també s’ha parlat de la situació dels polítics independentistes que estan a presó. Segons Domènech i Artadi, hi ha hagut “coincidència” en els plantejaments i han estat d’acord en reclamar-ne la seva llibertat. El que no sembla que els hagi posat del mateix costat és la demanda del seu apropament a centres penitenciaris de Catalunya. Mentre Domènech creu que seria “una peça clau en la distensió” política, Artadi ha insistit que el Govern no reclamarà aquest canvi de presó perquè seria com “assumir que han d’estar empresonats”. “No volem entrar en cap mercadeig polític. Nosaltres demanem l’alliberament. Estan injustament empresonats”, ha dit Artadi.  Per últim, Domènech ha vist amb bons ulls la possibilitat de negociar amb el Govern l’aprovació d’uns pressupostos, però aquesta obertura a pactar ha demanat que vagi acompanyada de primers gestos que demostrin les seves intencions de fer un gir en la política econòmica. Així, ha reclamat que la Generalitat “torni a assumit la seva part del finançament d eles escoles bressol” i que “es deixin de subhastar propietats” per passar a formar part del parc públic d’habitatges o de les necessitats dels serveis socials. Artadi ha traslladat la negociació concreta al marc del debat parlamentari, però ha agraït la predisposició de Domènech.  “Un dels actors amb qui volem trobar acords en pressupostos és CatECP, com també ho és la CUP. Un no exclou l’altre”, ha dit la portaveu.  Tots dos, a més, s’han congratulat de la voluntat de “recuperar les lleis suspeses pel TC” i de poder col·laborar amb això, tot i que Domènech ha demanat que, com a primer pas, s’apliquin la part de les lleis “que no estan suspeses i sí es poden posar en marxa”.

Summary: Domènech demana a Torra la creació d’una “taula pel diàleg” a Catalunya per teixir “grans consensos”


El president de la Generalitat, Quim Torra, ha enviat una carta al cos consolar de Barcelona per explicar-li que ha demanat al seu homòleg espanyol, Pedro Sánchez, el confinament de Catalunya per la crisi del coronavirus. A la missiva Torra afirma que el Govern ha estat “des de bon principi al capdavant” de les mesures per lluitar contra la infecció. A partir dels consells dels experts sanitaris i científics, ha proposat a l'executiu espanyol “mesures més contundents que evitin el col·lapse del sistema sanitari”. De moment, Sánchez s'ha negat a acceptar-les. La carta també explica que la proposta passa pel “confinament domiciliari”, pel tancament d'espais comercials i per reduir el transport públic “considerablement”. Una altra de les propostes demanades és que s'aturin les entrades i sortides del país a través de ports, aeroports i transport ferroviari. Finalment, Torra considera que davant d'una emergència sanitària com l'actual, totes les institucions han d'actuar “coordinadament” per “minimitzar-ne l'impacte”. Per això emplaça els cònsols a fer-li arribar “aquelles propostes que tinguin” a través del Departament d'Acció Exterior, Relacions Institucionals i Transparència.

Summary: Torra envia una carta al cos consolar per explicar-li que ha demanat a Sánchez el confinament de Catalunya pel covid-19


Els dos acusats de cultivar marihuana a gran escala a Sant Salvador de Guardiola (Bages) han rebutjat la proposta d'acord de la fiscalia aquest matí al Penal 1 de Manresa. Els dos joves prefereixen celebrar el judici, que s'ha assenyalat pel 10 de novembre, perquè creuen que el poden guanyar. Els acusats s'enfronten a tres anys de presó per un delicte contra la salut pública. A més, la fiscalia també els atribueix un delicte de defraudació de l'energia elèctrica, ja que presumptament havien manipulat la connexió per no pagar. Els dos homes haurien cultivat droga en una casa que havien llogat al nucli de Salelles. Durant un registre policial, els mossos hi van localitzar prop de 80 quilos de droga dels quals, un cop descomptades les parts sense rellevància, van quedar 8 quilos que haurien tingut un preu al mercat negre de 36.900 euros.

Summary: Els acusats de cultivar marihuana a gran escala a Sant Salvador de Guardiola no accepten la proposta d'acord del fiscal


El Síndic de Greuges de Catalunya ha reclamat que s'adoptin les mesures necessàries per evitar el "col·lapse" del servei de tramitació de DNI i passaport. Rafael Ribó reclama a l'Administració que garanteixi que el sistema de cita prèvia s'ajusta a la demanda real. Segons indica, la majoria de comissaries catalanes no assignen cita fins a la segona quinzena d'agost. A Barcelona, aquesta situació duu la gent a dormir a la porta de les oficines per aconseguir un dels números limitats que la Policia atorga diàriament als ciutadans sense cita prèvia. Entre aquestes mesures, proposa contractar personal temporal de reforç o nomenar funcionaris interins. També destaca que calen recursos econòmics suficients per incentivar que els treballadors facin hores extraordinàries per atendre les demandes i així es pugui desbloquejar el sistema. En aquest sentit, considera que cal buscar solucions efectives mentre no es faci efectiva la convocatòria de places per al Cos Nacional de Policia.  Tot i que l'inici del període estival comporta cada any un increment en la demanda de tràmits de gestió, el Síndic destaca que enguany s'hi ha d'afegir que el 2017 caduquen els primers DNI electrònics i que ara s'han de renovar. També s'han detectat problemes tècnics en el programari de l'aplicació informàtica, la qual cosa endarrereix, encara més, la tramitació d'aquests documents. A aquesta situació, s'hi afegeix el decrement en el nombre d'efectius que treballen a les oficines de tramitació perquè s'inicien els torns de vacances.  Amb motiu de la investigació, s'ha comprovat la disponibilitat de cita prèvia a les comissaries de Lleida, Tarragona i Girona. En totes aquestes, llevat de l'oficina de Les (Vielha), amb una cita disponible a partir del 3 de juliol; la de Figueres, amb una cita disponible a partir del 31 de juliol, i la de Camprodon, amb cita disponible a partir del 13 de juliol, les cites es programen per a mitjan agost. En el cas de l'oficina de Reus, s'informa que "aquesta oficina no té cites disponibles". Crida l'atenció que l'oficina del carrer Muntaner, de la ciutat de Barcelona, i la d'Igualada, mostressin disponibilitat a partir del 19 de juny. El Síndic també ha tramès aquestes consideracions al Defensor del Poble perquè, si ho considera oportú, obri una actuació.

Summary: El Síndic reclama que es prenguin mesures per evitar el "col·lapse" de les comissaries per tramitar el DNI


El pressupost de l'Ajuntament de Vic pel 2018 ha augmentat en 1.476.085 euros en comparació amb el de l'any passat. En total, la xifra puja a 44,5 MEUR, un 3,4% més. A través d'una nota, el consistori ha explicat que els comptes aposten per la consolidació de les partides de l'àrea social, s'incrementen les aportacions per a educació i cultura, s'estabilitzen totes les despeses referents a la cobertura dels serveis bàsics i augmenten les aportacions pels projectes de promoció de la ciutat. El pressupost es va aprovar durant el ple d'aquest dimecres i va rebre els vots a favor de l'equip de govern i el regidor de Vic per a Tots. Per la seva banda,  ERC, Capgirem Vic i Plataforma Vigatana hi van votar en contra. El regidor d'Hisenda, Àlvar Solà, va assenyalar que el pla d'inversions del pressupost, valorat en més de 8 MEUR, és "ambiciós, possible i viable econòmicament, cosa que facilitarà la posada en marxa de diferents projectes".  Les partides amb major dotació econòmica són les àrees de Recursos Humans (29,57%);, Serveis i Manteniment (27,40%); Urbanisme, obres i activitats (16%); Hisenda (13,45%) i Educació (7,68%).  Pel que fa al capítol d'ingressos, les partides que suposen una major aportació són les d'impostos directes (43,92%), la de transferències corrents (30,81%) i taxes i preus públics (22,19%). Des de l'oposició, el regidor d'ERC, Joan Ballana, va criticar el pressupost i va assenyalar que convé parlar de "projectes" i no de partides. Ballana va reclamar posar sobre la taula els projectes del Mercat Municipal, la carretera de Roda i les Adoberies.  Per la seva banda, des de Capgirem Vic, Marc Barnolas, va criticar que dues propostes socials que van intentar introduir no hagin quedat recollides al pressupost. Una per la universalització de llibres a les escoles de primària de la ciutat, i l'altra per la línia de bus dels vigatans que van a treballar als polígons.  El regidor de Plataforma Vigatana, Josep Anglada, va criticar que el pressupost no tenia "vitalitat ni dinamisme".

Summary: L'Ajuntament de Vic aprova un pressupost de 44,5 MEUR, un 3,4% més que l'any passat


La Taula del Ter ha tancat un acord "històric" perquè l'any 2028 el transvasament cap a Barcelona no superi el 30% del cabal del riu. La reducció de l'aportació cap a l'àrea metropolitana, que actualment se situa en un màxim de 166 hectòmetres cúbics anuals, es farà progressivament en tres fases. Entre les obres que s'executaran destaca l'ampliació de la dessaladora de Blanes (Selva), que quadruplicarà la capacitat de tractament. El conseller de Territori, Josep Rull, ha assegurat que l'acord permet enfilar el camí per acabar amb una situació "incomprensible, injusta" i que durant anys ha suposat "un greuge" per a la conca del Ter. L'acord s'ha tancat aquest divendres en una reunió a Girona, però s'oficialitzarà el proper 2 d'agost en un acte encapçalat pel president de la Generalitat.

Summary: La Taula del Ter tanca un acord "històric" perquè al 2028 el transvasament a Barcelona no superi el 30% del cabal del riu


L’expresidenta del Parlament Carme Forcadell i l’exconsellera Dolors Bassa han abandonat aquest dimecres a les 7:45h del matí la presó d’Alcalá-Meco en direcció al centre penitenciari de Puig de les Basses, a Figueres, segons han informat a l’ACN fonts d’Institucions Penitenciàries. El seu serà un trasllat d’un sol dia amb una possible parada tècnica a Zuera, a Saragossa, i arribada a Figueres aquest mateix dimecres. Van custodiades a un vehicle de la Guàrdia Civil on segons aquestes fonts hi podria viatjar també alguna altra presa. El seu trasllat es fa en paral·lel al d’Oriol Junqueras, Raül Romeva, Jordi Cuixart i Jordi Sànchez que han dormit aquesta nit a la presó de Zuera, a Saragossa, i arribaran aquest mateix dimecres a Lledoners. A Madrid només hi queden en aquests moments Joaquim Forn, Josep Rull i Jordi Turull, que estan a la presó d'Estremera esperant l'inici del seu trasllat un cop el jutge del Tribunal Suprem Pablo Llarena va donar aquest dimarts el seu vist i plau. Segons fonts del Ministeri de l'Interior, aquest acostament no es produirà aquest dimecres. Els tres tindran com a presó de destí la de Lledoners, on es trobaran amb Junqueras, Romeva, Sànchez i Cuixart.

Summary: Forcadell i Bassa abandonen Alcalá-Meco en direcció a Catalunya


La primera edició del GiraCirc de Collsuspina va superar les expectatives dels seus organitzadors, que van veure que, a la Catalunya Central, feia falta un espai dedicat a la promoció i al coneixement d'aquesta disciplina. Per això, han decidit fer un pas endavant i, de cara a la següent edició, que tindrà lloc el tercer cap de setmana d'agost, s'han triplicat les companyies que es podran veure durant el festival, i s'ha passat d'un a tres dies de durada. A més, s'ha creat un nou espai dedicat a infants de 0 a 3 anys, i un taller de circ per a nens de 3 a 12 anys. Tots els espectacles són gratuïts amb l'objectiu, segons el seu director artístic, Moi Jordana, de donar a conèixer aquest art "encara desconegut i poc mediàtic". El festival compta amb un pressupost de 14.000 euros.  El festival de circ al carrer de Collsuspina, el GiraCirc, ha fet un pas endavant amb l'objectiu de convertir-se en un referent a nivell nacional i donar resposta a una necessitat del territori, ja que tal com ha explicat el coproductor del festival, Xavi Vinuesa, a la Catalunya Central no hi ha cap espai referent dedicat a la promoció i a la divulgació del circ.  Així, la segona edició del festival, que tindrà lloc els dies 19, 20 i 21 d'agost, passarà de programar cinc companyies a programar-ne quinze, el triple, i de durar un dia a fer-ho durant tot el cap de setmana, de divendres a diumenge. Entre les companyies que es podran veure, hi ha 'La Bella Tour', 'Trapeteleando', 'Companyia Pessic de Circ', 'Karoli', 'Circ Pistolet', 'Hotel Iocandi', 'Chiffleurs', 'Albert Vinyes', 'Mon tercer mundo', 'Improvisto's Krusty Show', 'Circ Los', 'Alba Comella', 'Capela Cabaret', i la mateixa companyia de Moi Jordana, el director artístic del festival.   Entre les novetats d'aquesta edició, hi ha la creació d'un espai dedicat a infants de 0 a 3 anys, i un taller per a nens d'entre 3 i 12 anys. Aquestes dues activitats seran les úniques de pagament, ja que la resta d'espectacles seran gratuïts. A més, en aquesta edició també s'ha creat un gala de circ, amb un espectacle cabaret per a adults.  Una disciplina de moda El coproductor del festival considera que "el circ està de moda i cada cop hi ha més gent que estima el circ i que té ganes de veure'n", però lamenta la falta d'ajuts i subvencions per part de l'administració per tal que les companyies puguin treballar bé els seus espectacles. "En aquest festival, ens hem compromès a pagar a les companyies un preu just, el que toca", ha assegurat.  El festival GiraCirc compta amb un pressupost de 14.000 euros, dels quals 6.000 corresponen a una subvenció de la Diputació.

Summary: El GiraCirc de Collsuspina triplica el nombre de companyies amb la voluntat de convertir-se en un referent nacional


Tècnics d'Endesa han tallat aquest matí la llum a una dotzena de cases –moltes ocupades- de Maçanet de la Selva. Ho han fet requerits per la Guàrdia Municipal, que ja havia comprovat que aquests domicilis tenien connexions il·legals. Segons explica el cap de la Guàrdia Municipal, Jordi Nogueras, les connexions no només suposaven un perill per a la seguretat de les persones sinó també un risc d'incendi perquè les cases es troben properes a zones boscoses. Aquesta és la primera actuació que es fa d'aquestes característiques i és una de les vies que l'ajuntament ha trobat per lluitar contra les ocupacions il·legals que pateix tant aquest municipis com d'altres de la comarca de la Selva. El consistori ha ofert ajuda als afectats a través dels Serveis Socials. Aquest mateix dimarts, la brigada ha portat un generador a una de les famílies que s'ha quedat sense llum.  Aquesta operació s'ha efectuat a instàncies de la Guàrdia Municipal de Maçanet de la Selva. Segons explica el seu cap, hi ha persones que s'adrecen a l'ajuntament per empadronar-se però que no poden aportar cap document que acrediti que viuen en un immoble. És llavors quan des de la Guàrdia Municipal han de fer una inspecció de la casa. "És quan arribem allà que ens adonem que hi ha tot de connexions i empalmes fets de manera il·legal", explica Nogueras.  Segons argumenta, aquest tipus de connexions posen en risc tant les persones que hi viuen com també la resta de veïns de la urbanització. A més, també hi ha un segon element a tenir en compte: el risc d'incendi. "No podem dir a la gent que mantingui netes les parcel·les quan al costat tenen una casa amb una connexió il·legal que es converteixen en un possible iniciador del foc si salta alguna guspira", argumenta.  Per això, han demanat ajuda a Endesa perquè els acompanyi a les cases que han detectat que tenien connexions il·legals. La dotzena d'immobles que s'han desconnectat de la llum estaven situats a les tres urbanitzacions del municipi i també n'hi havia una al nucli urbà. Segons concreta Nogueras, la majoria són cases ocupades que són propietat de bancs. En el moment de  tallar-los la llum, s'ha ofert ajuda als afectats a través dels Serveis Socials. Aquest dimarts, dues famílies ja s'hi ha adreçat i en un dels casos la brigada municipal els ha fet arribar un generador mentre regularitzen la seva situació.  Nogueras recorda que s'ha fet un canvi normatiu en les ordenances municipals on es recorda que és el titular de l'immoble qui ha de garantir que les connexions de llum estiguin fetes correctament per evitar riscos tant a les persones com també risc d'incendi.  Una problemàtica que s'estén  Maçanet no és l'únic municipi de les comarques gironines que pateix el problema de les ocupacions d'immobles, especialment a les urbanitzacions. Des del consell comarcal de la Selva calculen que hi ha entre 1.000 i 1.200 habitatges ocupats a la comarca i alerten que la problemàtica s'està estenent a d'altres comarques com l'Alt i Baix Empordà. L'ocupació de cases es repeteix a municipis com Vidreres, Lloret o Caldes de Malavella. Aquest últim està patint també problemes d'incivisme amb algunes famílies que ocupen més d'una casa –de vegades, amb piscina i tot- i que, segons l'ajuntament, no ho fan per necessitat. Per això, el consistori està enllestint un protocol d'actuació en casos de detectar-se una ocupació il·legal.  En un primer moment, els tècnics municipals identifiquen les persones i els donen un termini de cinc dies per tal que demanin ajuda als Serveis Socials. Si no ho fan, entenen que no és una ocupació per necessitat i els insten a marxar. A més, demanen al propietari de l'immoble (habitualment són els bancs) que denunciï l'ocupació. Si no ho fa, serà el consistori qui denunciï l'ocupació als jutjats al·legant problemes de seguretat per les connexions il·legals i també de convivència.  Des d'Endesa han confirmat que estan en converses amb d'altres municipis de la comarca de la Selva per fer operacions similars a la d'aquest matí a Maçanet. Aquestes inspeccions se sumen a les que la companyia fa d'ofici, sense que cap municipi els requereixi per fer-ho.

Summary: Tallen la llum a una dotzena de cases de Maçanet de la Selva per motius de seguretat i  per evitar risc d'incendis


El catedràtic de Dret, escriptor i historiador Santiago Muñoz Machado (Pozoblanco (Còrdova), 1949) ha estat escollit aquest dijous nou director de la Reial Acadèmia Espanyola (RAE), qui substitueix en el càrrec a Darío Villanueva.  El nou director electe, el número 31è, prendrà possessió en el ple del 10 de gener del 2019. Amb Santiago Muñoz Machado s'ha elegit també Paz Battaner com a vocal segona. "El bon funcionament de l'Acadèmia ha de considerar-se una qüestió d'Estat", ha apuntat, tal com ha informat la RAE en un comunicat. "És un gran honor dirigir la Reial Acadèmia Espanyola, però també una enorme responsabilitat", ha afegit.  Santiago Muñoz Machado és catedràtic de Dret Administratiu de la Universitat Complutense de Madrid des del 1994 i acadèmic de la RAE de Ciències Morals i Polítiques. Va publicar a l'octubre del 2014 l'obra 'Cataluña y las demás Españas'. Va rebre el Premi Nacional d'assaig de les Lletres Espanyoles de 2013, per 'Informe sobre España: repensar el Estado o destruirlo' i uns anys abans, el 1983, va obtenir el Premi Adolfo Posada per 'Derecho público de las comunidades autónomes' entregat pel Centre d'Estudis Polítics i Constitucionals. Així mateix, ha estat investit doctor honoris causa per les universitats de València (2012), Còrdova (2014) i Extremadura (2015). La RAE va ajornar fins aquest dijous l'elecció del director de l'entitat després que en la sessió plenària cap dels candidats hagués aconseguit la majoria absoluta que exigeixen els estatuts de la institució. Des de la RAE es va subratllar que cap dels 44 membres de número -actualment hi havia dos acadèmics electes- va aconseguir els vots necessaris.

Summary: El jurista Santiago Muñoz Machado, nou director de la RAE


L'Audiència de Girona ha absolt el jove acusat de violar la seva germana a la Bisbal d'Empordà. La sentència, però, no només exculpa el processat, sinó que també renya la jutgessa que va instruir el cas. El tribunal sosté que va actuar de manera "totalment desafortunada". No només a l'hora de prendre declaració a la menor, sinó també durant l'examen que se li va fer per veure si realment havia patit abusos. Uns extrems que, de fet, l'advocat de la defensa, Jordi Colomer Constanseu, ja va posar de relleu a l'inici del judici a l'Audiència. La sentència recull que, de fet, no hi ha cap prova que incrimini el processat, i que aquelles que mitjanament s'havien aconseguit durant la instrucció, "van caure per terra com un castell de cartes". El processat s'enfrontava a una pena de fins a 13 anys de presó. Ni proposicions lascives ni violació. La sentència de l'Audiència de Girona és categòrica a l'hora d'absoldre el jove acusat d'abusar sexualment de la seva germana, una adolescent de 13 anys, al pis de la Bisbal d'Empordà on vivien. El tribunal subratlla que el cas va quedar orfe de proves al judici. D'entrada, perquè donant la raó a l'advocat de la defensa, abans de començar la vista l'Audiència ja va anul·lar part de la instrucció. Per una banda, tota declaració judicial (perquè la jutgessa no va informar l'adolescent que, si volia, podia no declarar en contra del seu germà). I per altra banda, també va anul·lar l'exploració que se li va fer a la menor (perquè algunes de les respostes que la noia va donar durant l'examen estaven massa dirigides per la jutgessa). De fet, la sentència renya obertament la jutgessa que va instruir el cas i li retreu haver actuat de manera "totalment desafortunada". Una actitud que, segons subratlla l'Audiència, va provocar que les proves, d'entrada, ja estiguessin "contaminades" per aquesta "manera incorrecta" de procedir. Més enllà d'això, la sentència també posa de relleu que la mateixa germana –és a dir, la suposada víctima- es va negar a declarar al judici. "Òbviament, la seva incriminació era absolutament necessària, perquè els fets denunciats s'haurien produït amb secretisme", recull l'Audiència de Girona. L'oncle, desacreditat La sentència, a més, també desacredita el testimoni d'un oncle dels dos germans. De fet, com també va sostenir l'advocat Jordi Colomer, el tribunal diu que la declaració de l'oncle "resulta ben poc convincent" i que en cap cas es pot tenir en compte. Aquest home, que durant el judici va incriminar l'acusat, havia escrit cartes a la menor on li feia insinuacions sexuals. I aquí, la sentència sospita que, de fet, l'home va decidir llançar les culpes damunt del jove "amb la finalitat de desviar l'atenció dels seus requeriments maldestres i immorals". Per tot plegat, l'Audiència conclou que no hi ha cap prova que incrimini el processat, perquè durant el judici, totes "van caure per terra com un castell de cartes". En conseqüència, la sentència, de la qual ha estat ponent el magistrat Adolfo García Morales, absol l'acusat del delicte d'agressió sexual amb l'agreujant de parentiu de què l'acusava la fiscalia.

Summary: L'Audiència absol el jove acusat de violar la germana a la Bisbal d'Empordà i renya la jutgessa que va instruir el cas


, a nivell de regió es va fer molta pressió a les ferrovelleries i la tendència va disminuir; quan fem pressió es nota, això és així, és un fet",  explica el caporal Jaume Carbó, el responsable de la Unitat Món Rural a la comissaria de Valls, en una entrevista a l'ACN. Els lladres acostumen a ser homes joves o de mitjana edat, provinents de Romania, el Marroc o nacionals, que practiquen un 'modus operandi' senzill. Trien explotacions agràries o ramaderes amb poques mesures de seguretat i, en algunes ocasions, forcen els accessos. No tenen cap tècnica de sostracció que reprodueixin sistemàticament en tots els fets. Perfil de delinqüent poc qualificat Amb les entrades a magatzems agrícoles, els lladres busquen maquinària petita o eines que puguin vendre a qualsevol preu. "Però sovint és molt més gran el dany que no pas el benefici que en treuen, fan més mal amb les destrosses que generen que allò que acaben prenent", afegeix el responsable de la unitat. "Són molt bruts amb les maneres", explica Carbó.  El perfil de delinqüent és "menys qualificat". No busca diners ni joies ni objectes de gran valor. "No van a buscar coses específiques, van a veure què troben, per exemple, poden robar una moto-serra que al pagès li pot haver costat 300 euros i ells la venen per 20 euros ", diu el caporal.  "És especialitat de baix nivell, però també són els més difícils de trobar", afegeix. Alta reincidència Els lladres actuen en llocs aïllats, sovint de nit i en una comarca que, de punta a punta, fa 42 quilòmetres. "En localitzem i en detenim, però és difícil de controlar", reconeix el caporal. En molts casos, el delinqüent és reincident. Si bé l'índex de reincidència és alt, són lladres "que no fan un pas més enllà, és a dir, no entren en una casa o en una empresa", segons el caporal. D'entre les diferents tipologies de fets delictius el furt és el més freqüent en les zones rurals. Carbó també nega que el camp sigui l'àmbit habitual on camuflar plantacions de marihuana -una modalitat de cultiu que continua a l'alça-, sinó que és un conreu més propi de mantenir en interiors, a fi d'obtenir-ne un major rendiment de les plantes sota un ambient controlat.  En comarques rurals com l'Alt Camp, la policia està en contacte permanent amb cooperatives i sindicats, una coordinació bàsica per al decreixement dels fets delictius. Un factor millorable, segons Carbó, és que els pagesos tinguin la voluntat de denunciar sempre els fets. El desinterès fa que en ocasions es recuperi material robat, però se'n desconegui el propietari.

Summary: Els fets delictius a les zones rurals del Camp de Tarragona es redueixen gairebé a la meitat en tres anys


L'ens creu que els PAE haurien de tenir una regulació pròpia ACN Barcelona.-El Consell de Treball Econòmic i Social de Catalunya (CTESC) considera "forçat" que les Àrees de Promoció Econòmica Urbana (APEU) es puguin implantar als Polígons d'Activitat Econòmica (PAE) ja que estan pensades per a l'entorn d'activitat econòmica urbana. Així ho conclou en el dictamen sobre l'Avantprojecte de llei de les àrees de promoció econòmic urbana, amb els vots particulars de CCOO, de la UGT i de Foment. A més, el CTESC proposa que els PAE puguin tenir una regulació "íntegra, específica i singular", tal com demana el Pacte Nacional per a la Indústria. D'altra banda, diu que la norma ha de servir per incentivar una gestió més competitiva de les àrees comercials de la trama urbana, amb un consens públicoprivat. Així mateix, el dictamen recomana afegir un nou requeriment a les funcions de les entitats gestores de les APEU remarcant que "en cap cas" l'entitat gestora "podrà exercir amb caràcter general de les funcions pròpies de les entitats empresarials, i específicament la negociació col·lectiva i la formació tripartida", i que es deixi clar que els ajuntaments han de "participar, col·laborar i incentivar" però que "no ha de ser l'entitat que tingui la iniciativa per la constitució de l'APEU". Concretament, assenyala que el principi fonamental de les APEU és dotar de recursos i serveis complementaris als seus integrants "més enllà dels que són propis als ajuntaments" i que no els ha de substituir "en cap cas" i reclama que en la creació de cada entitat gestora d'aquestes àrees s'expliciti que responen "a raons d'interès general" i es concreti quins són aquests interessos. D'altra banda, l'organisme veu "contradictori amb els principis democràtics" l'obligació d'adherir-se a l'entitat gestora de l'APEU en cas que es voti a favor de la seva constitució. El CTESC recorda que es tractaria d'una entitat privada i també creu que la seva regulació hauria de ser mitjançant votació secreta. Per últim, el CTESC opina que en el procés de creació de l'APEU el projecte es consideri aprovat quan hi participi almenys el 50% dels titulars del dret de possessió dels locals inclosos en l'APEU i que els vots afirmatius suposin el 50% d'aquest cens mínim, i no el 40% com està previst.

Summary: El CTESC considera "forçat" que les APEU es puguin implantar als Polígons d'Activitat Econòmica


El negociador de la Comissió Europea pel Brexit, Michel Barnier, ha advertit aquest dimarts al govern britànic que “hi haurà menys de 18 mesos per negociar” un cop s’activi la sortida del Regne Unit. En una roda de premsa des de Brussel·les el francès ha dit que la Unió Europea ja “està preparada per rebre la notificació britànica”, que implica l’activació de l’article 50 dels tractats, i ha fixat per a l’octubre del 2018 la data per assolir un acord. Barnier ha assegurat que caldrà un acord per aquesta data si, com va anunciar la primera ministra britànica Theresa May, Londres notifica la seva intenció de sortir de la UE a finals de març.  El negociador de Brussel·les pel Brexit ha remarcat que els dos anys que estipula l’article 50 per discutir la sortida d’un estat membre de la Unió han d’incloure el període en què el Consell Europeu redacta i autoritza les línies de negociació, així com també el temps necessari perquè el Consell, l’Eurocambra i el parlament de Westminster ratifiquin el pacte. “Hi ha poc temps, està clar que el període de negociacions reals serà de menys de dos anys”, ha dit.  Per això, Barnier ha remarcat que si May notifica la sortida el mes de març, “les negociacions podrien començar unes setmanes després” i l’acord hauria d’estar llest “a l’octubre del 2018”. El negociador de la CE ha explicat les seves quatre condicions a l’hora d’abordar les converses amb Londres: “preservar la unitat i els interessos de la UE dels 27”; remarcar que els països que surtin de la UE “mai poden tenir els mateixos drets i beneficis” que els seus membres perquè “no estan subjectes a les mateixes obligacions”; recordar que “les negociacions no començaran abans de la notificació” de l’article 50; i, finalment, advertir que “el mercat únic i les seves quatre llibertats són indivisibles”.  “Estem entrant en territori desconegut. La feina serà legalment complicada, políticament sensible, i tindrà conseqüències importants per a les nostres economies i per a la nostra gent, en dos bàndols del canal”, ha assegurat Barnier. El negociador de la Comissió Europea ha advertit Londres que no podrà “seleccionar” quins beneficis de la UE vol mantenir i a quins vol renunciar, en una referència a l’accés del mercat únic, que Brussel·les condiciona també a la lliure circulació de persones.  Preguntat sobre si Londres podria optar per fer una contribució econòmica al pressupost europeu per tal d’accedir al mercat únic, una proposta que el Regne Unit no descarta, Barnier ha dit que hi ha “diferents models” de relació entre els països tercers i la UE. En concret, ha citat el cas de Noruega, on ha dit que “l’accés al mercat únic s’acompanya d’una contribució al pressupost europeu”. El país nòrdic, però, també forma part de l’espai de lliure circulació de persones, Schengen.  El cas d’Irlanda del Nord Pel que fa a les conseqüències polítiques del Brexit, Michel Barnier s’ha referit a la situació a Irlanda. “La decisió presa pel Regne Unit té conseqüències en les fronteres exteriors de la UE”, ha dit el francès, assenyalant que és “molt conscient” de la importància de la situació a Irlanda, on es podria crear una frontera física entre el sud i el nord per primera vegada si la qüestió no s’estipula en les negociacions. “Intentarem trobar el camí per preservar l’èxit dels acords de Divendres Sant i mantenir el diàleg, és tot el que puc dir avui”, ha remarcat Barnier. Tot i que en la seva roda de premsa no s’ha referit al cas d’Escòcia, el portaveu de la CE, Margaritis Schinas, ha remarcat posteriorment que l’interlocutor per Brussel·les és “el govern britànic”.

Summary: La Comissió Europea fixa l’octubre del 2018 com a data per assolir un acord amb Londres pel ‘Brexit’


L'Espai Antiracista de Girona ha denunciat a través de les xarxes socials l'actitud d'un dels vigilants de seguretat de l'estació de tren de Girona. En dos vídeos gravats per un grup de joves, es veu l'home demanant als immigrants que li ensenyin el bitllet. Aleshores, els nois li diuen que per què només demana el tiquet a ells i no a la resta. A més, asseguren que en aquella zona no cal tenir-ne per accedir-hi. Els joves i els vigilant segueixen parlant fins que l'empleat de seguretat li etziba "tu ets tonto, o ets tonto" a un dels nois. Després un altre dels immigrants li demana respecte i és aleshores quan el vigilant li diu: "si vols respecte te'n vas al teu país", i li acaba preguntant si l'han "fet fora del Marroc per maricón". En un altre moment de la conversa, els joves li demanen al vigilant que es dirigeixi a ells en català. "Per què si treballes a Catalunya no ens parles a nosaltres en català?" li pregunten entre riures. Aleshores l'home els hi respon que "això és Espanya" i li demana que revisi què posa en el seu DNI. Mentre continua la discussió el vigilant torna a repetir a un dels nois: "tu ets tonto i a casa teva no ho saben". Finalment, la discussió acaba amb els nois marxant mentre riuen just després que l'home qualifiqui de "deixalla" a un dels nois. Per tot plegat, l'Espai Antiracista de Girona ha denunciat públicament aquest tracte i ha exigit responsabilitats tant a Renfe per l'actitud del treballador, com al conseller Chakir el Homrani. Des de l'entitat asseguren que aquests fets són "sistemàtics" a aquests joves extutelats per l'administració. En aquest cas els fets van succeir amb nois que es troben al CPA de Banyoles.  Els fets van passar aquesta mateixa setmana, segons han indicat fonts de l'Espai Antiracista a l'ACN. Protesta a la Generalitat Es dona el cas que una vintena de joves que viuen al centre de primera acollida de menors Estany de Sant Gregori (Gironès) es van tancar aquest dimecres durant més d'una hora a la seu de la Generalitat a Girona per reclamar una trobada amb la directora territorial d'Afers Socials, Marta Casacuberta.  Els joves, alguns menors tutelats i d'altres que ja han complert els 18 anys, denuncien que els vulneren els drets. La gota que va fer vessar el got va ser l'expulsió del centre d'un noi de 18 anys per incomplir les normes. Finalment, els joves van acabar marxant amb el compromís que la DGAIA revisaria els protocols del centre, però no es va readmetre el noi expulsat.

Summary: L'Espai Antiracista de Girona denuncia tracte "vexatori" per part d'un vigilant de l'estació de tren a joves immigrants


La família Castanyé fa trenta anys que es dedica a la cuina. Abans amb el restaurant el Resquitx de Mollerussa i des de fa vuit anys amb la Boscana de Bellvís (Pla d'Urgell). Van començar centrant-se en celebracions i banquets i fa dos anys van decidir obrir a les mateixes instal·lacions un restaurant gastronòmic de només vuit taules en què, asseguren, mimen molt l'espai i el menjar. Amb ell, han guanyat la seva primera estrella Michelin. "Estàvem a Girona, a la gala, i vam rebre la notícia amb molta il·lusió", explica Joel Castanyé, el xef i copropietari juntament amb els seus dos germans i la seva mare de la Boscana. "Estic molt content, sobretot per la meva família, perquè fa molts anys que ens dediquem a aquest ofici que és meravellós", ha explicat. "Estem súper il·lusionats i va ser una sorpresa meravellosa ja que només fa dos anys que hem obert i tenir ja l'estrella és espectacular", reconeix. Amb la Boscana, Lleida ja compta amb tres restaurants amb estrella Michelin, juntament amb el Malena de Gimenells (Segrià) i El Fogony de Sort. Joel Castanyé rebia aquest dijous al matí amb un gran somriure les felicitacions que li arribaven a través dels telèfons i personalment. "El telèfon no ha parat en tot el matí. Se'm va acabar la bateria ahir a la nit i tinc el mòbil col·lapsat de watsaps que no he pogut encara llegir", explica mentre atén el telèfon, la premsa i la cuina.  El xef de la Boscana explica que una de les particularitats del restaurant és la renovació constant perquè el client que repeteixi sempre trobi plats nous i també el fet que, si el client vol, pot fer l'aperitiu dins la cuina. A més de la carta, compten amb dos menús, el de la mama Roser, de 42 euros, que és més tradicional, i el gran menú germans Castanyé, amb producte més singular i més extens, de 62 euros.  El xef assegura que seguiran amb la mateixa política de preus i destaca que el seu plat estrella és el caneló tradicional, que es pot trobar tant a la carta com als dos menús degustació. També destaca com a plats "estrella" l'espatlla de cabrit rostida amb vi Costers del Segre i les postres 'Deu maneres de servir la xocolata', que es munta i se serveix davant el client.

Summary: Joel Castanyé, xef de la Boscana de Bellvís: "Va ser una gran sorpresa i estic molt content per la meva família"


Girona, Salt i Sarrià de Ter volen quantificar el "perjudici econòmic" que la gestió de la part privada al capdavant de l'empresa mixta de gestió d'aigua Agissa podria haver causat als ajuntaments. Ara, amb els resultats de diferents informes municipals sobre la taula, els consistoris tenen "indicis fonamentats" que l'empresa privada, Girona S.A. va actuar amb "deslleialtat" i "obstruint" l'accés a la informació per part dels organismes públics. Aquests informes detecten diverses irregularitats, com a l'hora de dur a terme inversions a la xarxa d'abastament o de fer les reposicions necessàries. L'objectiu dels ajuntaments, que ara encarregaran una auditoria externa per analitzar la gestió entre els anys 1992 i el 2012, és saber si hi ha base per finalitzar la concessió abans del 2020 o per reclamar el perjudici causat quan es liquidi el contracte.  Ja fa un any que el Jutjat d'instrucció 2 de Girona (que investiga les suposades irregularitats al capdavant d'Agissa) va resoldre apartar l'empresa privada Girona S.A. de la gestió de l'empresa mixta per donar-la als tres ajuntaments. L'alcaldessa de Girona, Marta Madrenas, ha explicat que això ha permès, finalment, que els ajuntaments tinguin accés a tota la informació relacionada amb inversions a la xarxa d'abastament, obres executades i reposicions que l'empresa privada estava obligada a fer. Durant aquest temps, els ajuntaments han encarregat diversos informes interns per esclarir si l'empresa privada ha causat un perjudici als ajuntaments o si ha actuat amb "deslleialtat" durant els anys que ha assumit la gestió del servei d'aigües.  Un d'aquests informes, encarregat a les intervencions municipals, analitza el període 2014-2015 i detecta diverses possibles irregularitats. "Hi ha certes incidències sobre si s'han dut a terme totes les inversions i les reposicions i, també, sobre si el laboratori que van construir està sobredimensionat", ha recordat Madrenas.  Els ajuntaments ja van fer públics els resultats provisionals de l'auditoria, que ara ja és definitiva i passarà pels plens dels tres ajuntaments. A més, els responsables polítics han resolt encarregar un nou informe per quantificar el possible perjudici econòmic que la gestió de Girona S.A. pot haver provocat als ajuntaments. "Volem ser molt rigorosos i volem tenir un document que acrediti si hi ha hagut aquest perjudici", ha exposat l'alcaldessa.  Però no és l'única decisió que han adoptat els ajuntaments que des de fa un any han assumit la gestió d'Agissa per ordre judicial. Madrenas ha detallat que també han resolt encarregar una auditoria externa que analitzi totes les actuacions entre els anys 1992 i 2012, un informe "imprescindible" perquè els ajuntaments puguin assumir la gestió pública de l'aigua un cop acabi la concessió (prorrogada fins al 2020).  Aquesta auditoria es basarà, sobretot, en detectar possibles incompliments de contracte en dos àmbits: les inversions i les reposicions. Un informe de l'àrea de sostenibilitat de l'Ajuntament de Girona ja apunta a que hi ha indicis que assenyalen que Girona S.A. no ha fet totes les inversions acordades. El nou informe que preveuen encarregar haurà d'acreditar el grau d'incompliment i quin és el possible dèficit en les inversions que havia de fer la part privada. En relació a les reposicions, l'àrea de sostenibilitat també ha detectat que no s'haurien reposat centenars de quilòmetres de canonades o instal·lacions de vida útil esgotada. En aquest punt, els ajuntaments han decidit encarregar a Girona S.A un inventari actualitzat de l'estat de la xarxa i de les instal·lacions per poder "calcular exactament" el valor de les reposicions que no s'han dut a terme.  Segons ha detallat Madrenas, l'objectiu dels tres ajuntaments és poder posar xifres al greuge que la gestió de Girona S.A. ha pogut causar a les administracions públiques, un procediment que discorre en paral·lel a la investigació judicial oberta. Els resultats podran servir, per una banda, per analitzar si hi ha opcions legals per rescindir la concessió per incompliments de la part privada abans que acabi la pròrroga del contracte, el 2020, o, per l'altra, per poder fer les reclamacions oportunes en el moment en què liquidin la concessió.  L'alcaldessa afirma que, en base a la informació que han pogut anar analitzant al llarg d'aquest any, tenen indicis "molt fonamentats" que Girona S.A. no va actuar "ni lleialment ni amb honestedat" cap als ajuntaments i que, de fet, han tingut "voluntat obstruccionista" per evitar que els consistoris coneguessin el detall de la gestió.  Irregularitats confirmades L'informe definitiu de control financer de la societat mixta Aigües de Girona, Salt i Sarrià de Ter (Agissa) corresponent als exercicis 2014 i 2015 confirma "irregularitats" per part de l'empresa privada i insta els ajuntaments a calcular el perjudici per "reclamar el reintegrament de les quantitats indegudament abonades". L'auditoria desgrana que algunes de les incidències detectades suposen "repercussions econòmiques amb el conseqüent perjudici econòmic" per als ajuntaments. Entre aquests punts hi ha, per exemple, la construcció del laboratori d'anàlisi d'aigua que dona servei a tercers i a privats.  L'auditoria exposa que no es veu "justificat ni raonable" des d'un anàlisi econòmic-financer que Agissa hagi creat una infraestructures "tan àmplia, amb càrrec a la societat i als usuaris de Girona, Salt i Sarrià de Ter" i de la qual, a més, el soci privat en treu "el major benefici" perquè n'obté "marges significatius". També posa en dubte despeses per assessorament jurídic per als socis de la part privada, el sou que percebia el conseller delegat o l'operació de compra i lloguer de la seu que comparteixen Agissa i Girona S.A. al carrer Ciutadans. De nou, l'informe també posa el focus en dues operacions de crèdit per finançar inversions vinculades a l'execució d'obres del servei públic.  L'auditoria també fa un toc d'atenció als ajuntaments i constata "una deixadesa de funcions preocupant" a l'hora d'exercir les feines de control i seguiment ordinari de l'empresa mixta, participada en un 20% per les administracions locals.

Summary: Girona, Salt i Sarrià de Ter volen quantificar el "perjudici econòmic" provocat als ajuntaments en la gestió de l'aigua


La Guàrdia Civil va descobrir aquest dijous al vespre a la duana de la Farga de Moles (Alt Urgell) durant el registre a un turisme de gamma alta, amb matrícula francesa, la quantitat de 19.300 euros procedents d'Andorra, que no havien estat declarats pel conductor del vehicle. Davant els fets, els agents van denunciar l'home, de 82 anys i nacionalitat francesa, per infringir la normativa sobre el blanqueig de capitals. El conductor va poder continuar viatge amb 1.000 euros, en concepte de 'mínim de supervivència', mentre la resta dels diners intervinguts van quedar a disposició de la Comissió per a la prevenció del blanqueig de capitals i infraccions monetàries del Banc d'Espanya.

Summary: Denunciat un conductor a la duana de la Farga de Moles per no haver declarat 19.300 euros